Oor afbreek en bou | SkalkSkryf
« Volmaan 12/09/2011
Oor afbreek en bou
September 13, 2011 deur Louwie
Interessant, in’ By’ van ‘Beeld’ het Hannelore F Bekokstower dit oor etiek en selfbeheersing as vak op skool met die doel om kinders (en die land) uit die morele moeras uit te lig.
Hannelore het dit teen die mense wat vra dat `n abstrakte vak soos filosofie en/of die leer van Goed en Kwaad uit `n riligieuse vertrekpunt in skole ingestel moet word.
In kort is haar oplossing vir die probleem die ou (en uitgediende?) Westerse model van `n gesonde liggaam huisves `n gesonde gees, met ander woorde; dril die kinders met gimnastiek, houtwerk, koekbak en tuinmaak. En dit alles “ … onder liefdevolle tug, suinige lof en onverminderde eis vir hoër, verder, mooier, ryker prestasies.” Dit gee my koue rillings.
As Hannelore nie lig loop nie gaan sy beskuldig word dat sy terug verlang na die ou dae en sisteme van apartheid, want dit is hoe dinge toe wel op skool gedoen was saam met `n gawe skeut Calvinisme daarby, en sekerlik met `n mate van sukses ook.
Daar was dissipline ja, en selfbeheersing, maar het die kinders lewensvaardighede geleer? Kennis is in hulle koppe in gedril, en soms gedonder, maar het hulle insig in die werking van sisteme bekom?
Die vraag is natuurlik, sal enige abstrakte vak soos filosofie of suiwer etiek (bv. Stoïsisme) enige impak op kinders se morele gedrag hê, soos Hannelore F se antagoniste hoop? Is kinders van sê graad 8, kognitief reeds goed genoeg ontwikkel om abstrakte filosofiese konsepte te kan hanteer?
Ek het `n vermoede dat dit weer net `n paar individue gaan wees wat sin sal kan maak van die inhoud van so `n kursus en hulle sal moontlik reeds moreel heelwat hoër
ontwikkel wees as die res van die klas, wat dit meer opwindend sal vind om onder meisies se rokke in te loer of om giggelend die rugby kaptein se bates te bespreek as om na die twak van ouens soos Spinoza, Plato, Loevinger en dalk Wilber te sit en luister.
Die groot vraag is natuurlik; is dit nie die ouers (en later onderwysers) se voorbeeld wat die grondslag lê vir kinders se latere etiese en morele gedrag nie? En is die ouers van vandag se gedrag so dat dit kinders kan inspireer om moreel te lewe? Ek vermoed die antwoord is meestal `n dawerende nee.
Maar Hannelore F se sisteem van opvoeding is dalk tog reg in ons huidige redelose, wettelose sosiale opset as sy sê dissipline en selfbeheersing is `n vaardigheid aangeleer onder dreigement van liefdevolle, (en meermale liefdelose?) tug soos in die ou dae. Dit kan die voorloper wees van `n meer bewuste lewe, al is dit net vir die dikvelliges om bewus te wees van die kweperlat wat sal praat as praat nie meer help nie. Die massas moet dus weer deur sweet en onder dreigement in toom gehou word, iets wat in die huidige tydsgees van straf is `n sonde en harde werk om te kry wat jy wil/moet hê is
vernederend, baie moeilik toegepas gaan word.
Laat ons dan tog maar liewer filosofie en etiek op skool doseer as keusevak sodat die wat wil hulleself kan verryk en so bo die gepeupel kan uitstyg, want dit is op die langtermyn ook tot voordeel van die domstes onder die dommes.
Posted in Uncategorized | Tagged Dissipline, filosofie, Hannelore F, opvoeding, Skool | 8 Kommentaar
op September 14, 2011 at 7:58 vm Joh
“… maar het hulle insig in die werking van sisteme bekom?” Ek dink beslis so. Dis hoekom “ons” wat deur daai stelsel gekom het vandag so omgekrap is oor dié wat afbreek en verwoes en vullisdromme omkeer. Ons het geleer van oorsaak en gevolg; van perke en verantwoordelikheid as grondslag van ‘n samelewing; van saamwerk en verdra as die basis vir oorlewing en ontwikkeling.
Die vergrypinge binne darie stelsel was die uitsondering, nie soos die vergrype van vandag wat innerdaad die hele stelsel is nie.
Die vraag of filosofie en moraliteit as vakke aangebied moet of kan word is presies dieselle as of wiskunde aangebied moet word. Net soos 99% vannie leerlinge nooit spesialiste van wiskunde gaan word nie, net so gaan 99% van hulle ook nie filosowe word nie. Maar daai 99% leer wel die basiese beginsesl wat vir die res van hulle lewens baie nuttig toegepas kan word. Hoekom sal dit anners wees vir filosofie as vir wiskunde? En vir die wat nie aangelê is vir wiskunde nie is daar geskiedenis en houtwerk. Selfs in houtwerk het Jan Vark op sy eie manier vir ons etiek geleer (ons kon duidelik sien hoe verkeerd dit was as hy sy hand onner die meisies se rokke ingedruk het!), en ook dat as jy ‘n potlood verkeerd gebruik dan breek hy en mors jy want dan moet jy ‘n anner een koop. En sy tegniek was om jou te donner todat jy dit reg gedoen het.
Die probleem met die huidige stelsel is dat die samelewing heeltemal verag word en die individu as heilig beskou word. Die donner wat vandag plaasvind, in die vorm van moord, verkragting en afbrand, is veel erger as wat ooit onner die ou stelsel voorgekom het. En dit word gedoen vir absolute persoonlike plesier en gewin sonner enige in agneming van die samelewing.
Filosofie en etiek behoort verpligtende vakke te wees.
op September 14, 2011 at 8:53 vm demoerin
Ek haat dit met ‘n passie as mense die ouers se verpligtinge op onderwysers probeer afsmeer. Pa en/of Ma is verantwoordelik vir hule kinders se opvoeding, en om van kleins af die fondamente te lê. Om in Graad 1, of selfs later dit te probeer doen op skoolvlak, is veels te laat, dis verregaande. Enigiets wat op skool geleer word moet bloot addisionele boustene wees, veral aangaande morele waardes, etiek ens.
op September 14, 2011 at 1:35 nm Son
“Die donner wat vandag plaasvind, in die vorm van moord, verkragting en afbrand, is veel erger as wat ooit onner die ou stelsel voorgekom het. En dit word gedoen vir absolute persoonlike plesier en gewin sonner enige in agneming van die samelewing.” – AMEN, Joh.
Ek het my kinders getug, met die plathand en soms met ‘n belt en ek sal enige wet wat my verbied om dit te doen, presies net so ver in sy moer stuur as wat die donners wat vandag vermoor, verkrag, beroof ons land se wette in hulle moer stuur. Ek is goddank bly my kinders hoef nie in vandag se skole te wees nie, want ek sou heelwaarskynlik al in diep moeilikheid gewees het.
op September 14, 2011 at 6:04 nm Roer
Adjunk-President Motlanthe het ook mos ‘n oproep gedoen hiervoor, maar een of ander Prof het nie saam gestem nie. Iets oor kritiese denke van ‘n innoverende samelewing wat benadeel sal word… Red ‘n volk. Ek dink dis ‘n goeie idee om dit as vak aan te bied, maar alvorens jy dit doen, moet jy tog eers na jou eie waardes en etiek kyk, want kinders leer tog meer deur voorbeeld en jy kan nie ‘n “doen wat ek se^, nie wat ek doen” houding he^ nie. (Ouers EN Onderwysers hou die toekoms van die gemeenskap in hul hande, want kinders spandeer tog ‘n groot deel van hul lewens in die geselsskap van Onderwysers. As jy dit nie kan sien nie, moet jy tog om hemelsnaam nie ‘n Onderwyser word nie.) Ek het ‘n probleem daarmee dat die vak godsdienstig baseer kan wees, a.g.v. vanselfsprekende kultuur verskille en godsdien ‘correlate’ nie altyd met etiek nie. Iedergeval, ek vat eerder my kanse met die bevolking MET so ‘n vak op skool as SONDER.
op September 15, 2011 at 7:14 nm Louwie
DM ek stem saam, dit is primêr ouers se verantwoordelikheid om kinders op te voed. Dit is in die huis waar die fondament van waardes en etiese gedrag gelê word. Ek sien elke dag hoe kinders, selfs graad 12 kinders, hulle ouers tot op die letter nadoen. Hulle mimiek gesigsuitdrukkings, taalgebruik, selfs liggaamshouding tot in die fynste besonderhede. Om nie eers te praat van idees omtrent die lewe nie, en dit is soms skrikwekkend!
Maar soos roer sê, onderwysers (en predikante) is ook sterk sekondêre rolmodelle en as hulle nie die opvoeding voortsit nie, kan die bloedjies die spoor erg byster raak.
op September 15, 2011 at 7:58 nm Louwie
Joh, die klag wat knaend (deur libertyne, en nie sonder meriete nie) voor die deur van die ou bestel gelê word is dat dit veral die Afrikaner sterk gedissiplineer het. Ons het mooi geleer om bevele te gehoorsaam (Pa en Ma, PW en meneer en Dominee en die sersant in die army se bevele), dermate dat ons nooit geleer het om vir ons self te dink nie, daarom het ons baie sleg gevaar, veral in die werkplek waar ons vir `n baas gaan werk het maar baie selde self Baas geword het. Is maar eers onlangs dat die jonger geslag suksesvol teen die korporatiewe leer kon uitklim.
Ek glo die vergrype in die huidige bestel is juis omdat die sielkundige ontwikkeling van die “majority” ver agter die res van die wêreld is (Wilber se pre-trans geld hier duidelik) en hulle kan dus nie aanpas in `n postmoderne wêreld bedeling nie. (van hunter gatherer tot postmodern is `n helse sprong!) Hulle enigste antwoord daarop is geweld en afbreek om dit te reduseer tot `n vlak waar hulle dit kan verstaan en hanteer (Malema se retoriek en aanstigting is `n duidelike voorbeeld daarvan).
Die gevaar van die huidige gemors is juis dat die kollektief (kultuur, etniese groep ens.) voorskyf wat sal gebeur en wat nie. Opportuniste binne die groep misbruik die mag van die groep om hulle self te bevoordeel. Sonder die groep is hulle eintlik nonentiteite, klein magtelose kirikature, maar die groep verafgod hulle en so word diktators gemaak en onderhou.
Dit is die individu wat verag word, die enkeling wat op sy eie sterk staan (Zille, Mbeki, Thabo se broer en nie die ander ou donder nie, en nog `n paar ander), wat kritiseer en walgooi. Diesulkes word afgemaak, nee gedemoniseer en gestigmatiseer as onpatrioties, `n dodelike gevaar vir die Nasionale Demokratiese Revolusie, dus misdadigers.
op September 15, 2011 at 8:12 nm Louwie
Son ons kinders het ook van tyd tot tyd plathand gekry. Hulle sê nou nog die slae was nie so erg nie, dit was Pa se lang verduideliking voor die tyd van waarom die straf nodig geag word wat hulle teen die mure uit gedryf het (en dalk gesorg het dat hulle so min as moontlik pak wou kry) 😀
Soos ek hier bo aan Joh sê, dit is juis met in agneming van “hulle” samelewing (en die gewaande misdaad teen hulle gepleeg en die gevolglike “skuld” wat hulle toekom) dat hulle doen wat hulle doen, en saam daarmee die onverstaan van die postmoderne ekonomie, politiek, tegnologie, etiek en sosiale dinamika.
Dit gaan nog `n laaang tyd neem vir Afrika om op te vang met die res van die wêreld.
op September 15, 2011 at 8:23 nm Louwie
Ek is dit roerend eens met jou Roer. ” … ek vat eerder my kanse met die bevolking MET so ‘n vak op skool as SONDER.”
Oor godsdiens, soos jy dit stel, kan ek ook maar net sê AMEN. Daar is egter min dinge wat die gepeupel so op lyn hou as “die vrees vir” `n god wat links en regs straf en “smite” Maar dit werk net in `n redelik homogene bevolking en, soos jy sê, dit sal nie by ons werk waar voorvaders en geeste en tokkelossies en nog `n Outestamentiese Elohim almal aanspraak maak om gehoorsaam te word nie.